[pic] | EUROOPAN YHTEISÖJEN KOMISSIO |

Bryssel 5.5.2009

KOM(2009) 218 lopullinen

Ehdotus:

NEUVOSTON PÄÄTÖS

Amerikan trooppisten tonnikalojen suojelukomissiossa määriteltävästä yhteisön kannasta

PERUSTELUT

EY:n perustamissopimuksen 300 artiklan 2 kohdan toisen alakohdan mukaan alueellisissa kalastusjärjestöissä vahvistettavista yhteisön kannoista päättää neuvosto määräenemmistöllä komission ehdotuksesta, kun kyseisen järjestön on tehtävä päätöksiä, joilla on oikeusvaikutuksia, lukuun ottamatta päätöksiä niiden institutionaalisten rakenteiden täydentämisestä tai muuttamisesta.

Mainitun velvollisuuden huomioon ottaen Euroopan komissio ehdottaa tätä päätöstä, joka koskee Amerikan trooppisten tonnikalojen suojelukomissiossa määriteltävää yhteistä kantaa. Neuvosto on jo tehnyt vastaavia päätöksiä, jotka koskevat kansainvälistä Atlantin tonnikalojen suojelukomissiota, Välimeren yleistä kalastuskomissiota ja Intian valtameren tonnikalakomissiota, ja Euroopan komissio on antanut vastaavia ehdotuksia muiden alueellisten kalastusjärjestöjen osalta. Johdonmukaisuuden varmistamiseksi tässä ehdotuksessa noudatetaan samaa lähestymistapaa kuin muiden alueellisten kalastusjärjestöjen yhteydessä.

Ehdotus:

NEUVOSTON PÄÄTÖS

Amerikan trooppisten tonnikalojen suojelukomissiossa määriteltävästä yhteisön kannasta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 37 artiklan yhdessä sen 300 artiklan 2 kohdan toisen alakohdan kanssa,

ottaa huomioon komission ehdotuksen,

sekä katsoo seuraavaa:

(1) EY:n perustamissopimuksen 33 artiklassa yhdessä sen 32 artiklan kanssa määrätään, että yksi yhteisen kalastuspolitiikan tavoitteista on varmistaa tarvikkeiden saatavuus. Asetuksessa (EY) N:o 2371/2002[1] säädetään, että yhteisö noudattaa ennalta varautumisen periaatetta toteuttamalla toimenpiteitä, jotka on tarkoitettu suojelemaan ja säilyttämään elollisia vesiluonnonvaroja, mahdollistamaan niiden kestävä hyödyntäminen ja saattamaan kalastustoimien vaikutukset meriekosysteemeihin mahdollisimman vähäisiksi. Lisäksi siinä säädetään, että yhteisön tavoitteena on ottaa kalastuksenhoidossa asteittain käyttöön ekosysteemiin perustuva lähestymistapa ja edistää taloudellisesti kannattavalla ja kilpailukykyisellä kalastus- ja vesiviljelyalalla harjoitettavaa tehokasta kalastustoimintaa tarjoamalla kohtuullinen elintaso niille, jotka ovat riippuvaisia kalastustoiminnasta, ja ottamalla huomioon kuluttajien edut.

(2) Euroopan yhteisö on yhteistyötä tekevä ei-sopimuspuoli Amerikan trooppisten tonnikalojen suojelukomissiossa (IATTC), ja näin ollen se on sitoutunut noudattamaan IATTC:n toteuttamia suojelu- ja hoitotoimenpiteitä. Euroopan yhteisöstä tulee IATTC:n jäsen, kun yleissopimus Amerikan trooppisten tonnikalojen suojelukomission perustamisesta Amerikan yhdysvaltojen ja Costa Rican tasavallan välillä vuonna 1949 tehdyn yleissopimuksen vahvistamisesta (Antiguan yleissopimus) tulee voimaan. Euroopan yhteisö hyväksyi Antiguan yleissopimuksen neuvoston päätöksellä 2006/539/EY[2]. Ennen kyseisen uuden yleissopimuksen voimaantuloa Euroopan yhteisöllä on kansainvälinen velvollisuus noudattaa sen tarkoitusta ja päämäärää. Tällä välin Espanjalle on neuvoston päätöksellä 1999/405/EY[3] annettu lupa liittyä väliaikaisesti IATTC:n perustamista koskevaan yleissopimukseen.

(3) IATTC voi tieteellisen näytön perusteella tehdä päätöksiä, joiden tavoitteena on säilyttää laajasti vaeltavat kalakannat (tonnikala ja sen lähilajit) yleissopimusalueella tasolla, joka varmistaa kyseisten kantojen kestävyyden pitkällä aikavälillä.

(4) EY:n perustamissopimuksen 300 artiklan 2 kohdan toisen alakohdan mukaan yhteisön kanta alueellisilla kalastussopimuksilla perustetuissa elimissä, joiden on tehtävä päätöksiä, joilla on oikeusvaikutuksia mutta joilla ei muuteta asianomaisten sopimusten institutionaalisia rakenteita, on vahvistettava komission ehdotuksesta neuvoston määräenemmistöpäätöksellä,

ON PÄÄTTÄNYT SEURAAVAA:

1 artikla

Tämän päätöksen liitteessä on Amerikan trooppisten tonnikalojen suojelukomissiossa vahvistettava yhteisön kanta, kun kyseisen komission on tehtävä päätöksiä, joilla on oikeusvaikutuksia.

2 artikla

Neuvosto arvioi ja tarvittaessa tarkistaa tämän päätöksen liitteessä olevaa yhteisön kantaa komission ehdotuksesta viimeistään Amerikan trooppisten tonnikalojen suojelukomission vuosikokouksessa vuonna 2014.

Tehty Brysselissä

Neuvoston puolesta

Puheenjohtaja

LIITE

Yhteisön kanta Amerikan trooppisten tonnikalojen suojelukomissiossa

1. PERIAATTEET

Euroopan yhteisö toimii IATTC:ssä seuraavalla tavalla:

a) se pyrkii saavuttamaan yhteisen kalastuspolitiikan tavoitteet erityisesti noudattaen ennalta varautuvaa lähestymistapaa toimenpitein, joilla varmistetaan IATTC:n sääntelemien lajien kestävä hyödyntäminen, otetaan ekosysteemiperustainen lähestymistapa asteittain käyttöön kalastuksenhoidossa ja minimoidaan kalastustoimien vaikutukset meriekosysteemeihin, sekä edistäen taloudellisesti kannattavaa ja kilpailukykyistä yhteisön kalastusalaa varmistamalla kohtuullinen elintaso niille, jotka ovat riippuvaisia kalastustoiminnasta, ja ottamalla kuluttajien edut huomioon;

b) se varmistaa, että IATTC:n toimenpiteet ovat IATTC:n yleissopimuksen tavoitteiden mukaiset;

c) se varmistaa, että IATTC:n toimenpiteet ovat kansainvälisen oikeuden mukaiset ja että ne noudattavat erityisesti YK:n merioikeusyleissopimuksen, hajallaan olevien kalakantojen ja laajasti vaeltavien kalakantojen säilyttämistä ja hoitoa koskevan YK:n sopimuksen sekä aavan meren kalastusalusten kansainvälisten suojelu- ja hoitotoimenpiteiden noudattamisen edistämisestä tehdyn sopimuksen määräyksiä;

d) se pyrkii varmistamaan johdonmukaisuuden muissa alueellisissa kalastusjärjestöissä määriteltyjen kantojen kanssa;

e) se pyrkii synergiaan kahdenvälisissä kalastussuhteissaan kolmansien maiden kanssa toteuttamansa politiikan kanssa sekä johdonmukaisuuteen ulkosuhdepolitiikkansa kanssa;

f) se varmistaa, että yhteisön kansainvälisiä sitoumuksia noudatetaan.

2. Suuntaviivat

Euroopan yhteisö pyrkii tapauksen mukaan antamaan tukensa seuraaville IATTC:n toteuttamille toimille:

a) parhaiden saatavilla olevien tieteellisten lausuntojen perusteella toteutettavat kalavarojen tiukat säilyttämis- ja hoitotoimenpiteet, joilla voidaan varmistaa niiden pitkän aikavälin kestävyys muun muassa määräämällä isosilmä- ja keltaevätonnikalaa sekä boniittia pyytäville kurenuotta-aluksille väliaikaisia kalastuskieltoja ja kohdistamalla vastaavia toimenpiteitä tonnikala- tai miekkakalakantoja pyytäviin pitkäsiima-aluksiin. Liikakalastetuille kannoille harkitaan tarvittaessa erityistoimenpiteitä kalastustoiminnan lisääntymisen estämiseksi;

b) toimenpiteet, joilla valvotaan pyyntiponnistusta, jotta varmistutaan, että se on oikeassa suhteessa käytettävissä oleviin kalastusmahdollisuuksiin;

c) sellaisten tehokkaiden seuranta-, valvonta- ja tarkkailutoimenpiteiden kehittäminen ja täytäntöönpano, jotka liittyvät muun muassa alusten satelliittiseurantajärjestelmään, tarkkailijajärjestelmään, satamavaltion toimenpiteisiin ja tarvittaessa merellä suoritettavia jälleenlaivauksia koskevaan tiukkaan valvontajärjestelyyn ja tiettyjä lajeja koskevaan saaliiden dokumentointijärjestelyyn;

d) tehostetut toimenpiteet LIS-kalastuksen torjumiseksi;

e) jatkuva pyrkimys IATTC:n uudenaikaistamiseksi muun muassa tulosarvioinnin avulla.

[1] EYVL L 358, 31.12.2002, s. 59.

[2] EUVL L 224, 16.8.2006, s. 22.

[3] EYVL L 155, 22.6.1999, s. 37.